भरत ने छह लकड़ियों से रंगशीर्ष बनाने का विधान लिखा है, किंतु लकड़ियाँ कैसे लगाई जाएँ यह स्पष्ट नहीं किया। इसके पश्चात् भरत ने लिखा है कि नेपथ्यगृह के दो द्वार बनाकर नेपथ्यगृह की भूमि काली मिट्टी से पाटकर अँडवे बैल से हल चलवा कर रोड़े, घास पात, कंकड़ पत्थर निकालकर सर्वांगपूर्ण श्रमिकों से नई टोकरियों में मिट्टी ढुलवाई जाए। यह रंगशीर्ष न कछुए की पीठ जैसा ऊँचा हो, न मछली की पीठ जैसा ढलुवाँ, शुद्ध दर्पण के समान चिकना और समतल हो जिसपर चतुर शिल्पियों द्वारा पूर्व में हीरा, दक्षिण में वैदूर्य, पश्चिम में स्फटिक उत्तर में मूँगा और मध्य में स्वर्ण जड़वा देना चाहिए। उसके पश्चात् लकड़ी का काम करना चाहिए जिसपर अनेक प्रकार की सजावटों के साथ सर्पों और कठपुतलियों की आकृतियाँ बनी हों, बीच बीच में छोटे-छोटे झरोखे, सजी हुई वेदियाँ तथा अनेक प्रकार के यंत्र और जाली आदि का काम हो। खंभों पर बने हुए पीठों और दरबों में कबूतर बसे हुए हों और अनेक रंगों से रँगी हुई वेदी पर सुसज्जित स्तंभोंवला लकड़ी का काम हो।

रंगसज्जा
स्तंभ
रंगशीर्ष
कक्ष्या